
A lengyel-német biztonság- és védelempolitikai együttműködésben rejlő lehetőségek (2005-2025)

Kulcsszavak: Külpolitika; Szomszédságpolitika; Európa-politika; Közép-Európa; Kooperáció
Dolgozatom témája a Lengyel Köztársaság és a Németországi Szövetségi Köztársaság között fennálló kapcsolatok és a két ország biztonság- és védelempolitikai együttműködése, valamint az abban rejlő lehetőségek. Kutatásom során 2005-től kezdődően vizsgálom meg a két ország kapcsolatainak fontosabb fordulópontjait és egyes szakpolitikák terén kialakított nézeteit.
Dolgozatom 3 kutatási kérdésre keresi a választ: Hogyan alakult a német-lengyel viszony 2005 óta, milyen nagyobb fordulópontok voltak a kapcsolatokban? Vannak-e közös pontjai a német és lengyel stratégiai és politikai kommunikációnak az Oroszország-politika, az energiapolitika, a migrációs politika és az uniós politika terén? Milyen lehet majd az újonnan felálló német és a hivatalban lévő lengyel kormány viszonya az Ukrajna-politika, az Oroszország-politika, az energiapolitika és a migrációs politika területén?
Kutatásom során 2 hipotézist állítottam fel: Elsőként azt feltételezem, hogy nincsenek közös pontok a német és lengyel stratégiai és politikai kommunikációban az Oroszország-politika, az energiapolitika, a migrációs politika és az uniós politika terén, másodszor pedig azt állítom, hogy az Ukrajna-, az Oroszország-, az energia- és a migrációs politikában jó kapcsolat prognosztizálható az újonnan felálló német és a hivatalban lévő lengyel kormány között, kis nézeteltérésektől eltekintve.
Dolgozatomban a lengyel és német stratégiai és politikai kommunikáció vizsgálata során az energiapolitika, az uniós politika, az Oroszország politika, és a migrációs politika területén is találtam közös pontokat, így az első hipotézisem hamisnak bizonyult. A harmadik fejezetben prognózist adtam a leendő új német kormány vezető erejéről, majd ezalapján megállapítottam, hogy a vizsgált kérdések terén a leendő CDU vezette német és a lengyel kormány között alapvetően jó partneri viszony alakulhat ki, kisebb nézeteltérések esélyével, így a második hipotézisemet igazoltam.
A jövőben érdemesnek tartom kutatásomat akár kibővíteni több szakpolitikai területre, akár mélyíteni az egyes szakpolitikákon belüli kutatást. Hasznos lehet Németország kapcsolatait hasonlóképpen megvizsgálni régiónk más államaival, vagy akár Magyarországgal is, hiszen a Németországgal fennálló kapcsolatok és azok minősége alapvetően határozza meg az Európai Unió és a bővebb régiónk folyamatait.



